Tansaania kuulsad siiami kaksikud Maria ja Consolata Mwakikuti surid 2. juunil kopsurobleemide tõttu Iringas Ruaha katoliku ülikooli haiglas.
Pildid ja video: Tansaania kuulsad siiami kaksikud surid 21-aastasena
21-aastasena surnud naistel oli nabast allpool ühine alakeha, neil oli üks maks ja ühed kopsud, kuid kummalgi oli oma süda, eraldi pea ja käed, teatab bbc.co.uk.
Mwakikuti kaksikud vajasid haiglaravi juba möödunud aasta detsembris, mil neil raviti südamehaigust.
Maria ja Consolata Mwakikuti olid Tansaanias kohalikud staarid, keda leinavad paljud tansaanlased. Sajad inimesed avaldasid adoptiivperele sotsiaalmeedias tütarde kaotuse puhul kaastunnet.
Kaastundeavalduse edastas ka Tansaania president John Magufuli, kes teatas, et on kaksikõdele surma tõttu leinas ning need kaks noort naist olid oma tahte- ja elujõuga paljudele eeskujuks.
Möödunud aastal andsid Maria ja Consolata Mwakikuti intervjuu, milles sõnasid, et pärast Ruaha katoliku ülikooli lõpetamist tahavad töötada õpetajatena.
«Tänapäeva tehnika abil saame tunde läbi viia, on vaja vaid sülearvutit ja projektorit,» sõnasid tansaanlannad.
Paljud pidasid siiami kaksikute kõrghariduse omandamise innukust suurepäraseks, sest Tansaanias ei arvestata erivajadusega inimestega just palju.
Naised said pärast keskkooli õppida edasi ülikoolis tänu nende elukoha omavalitsuse rahalisele toetusele ja eraannetustele.
Maria ja Consolata Mwakikuti ei soovinud eraldamisoperatsiooni, kuid samas nad unistasid, et ühel päeval nad abielluvad.
Siiami kaksikute vanemad surid, kui nad olid väikelapsed, neid kasvatas katoliku heategevusorganisatsioon Maria Consolata, mis andis neile ka eesnimed.
Möödunud aastal keskkooli lõpetanud ja siis ülikooli astunud kaksikud said õnnitlusi sadadelt tansaanlastelt.